重建羊侯祠和王原叔句
作者：連庠
朝代：宋

paragraphs: 大江西來遶重城，猶如叢花疋練縈。
左山右阜若開避，曾是峴首當頭橫。
江湍衝山山不動，滔滔雪浪東南傾。
聵然巨勢壓漢境，萬楚不得專雄名。
四時美景千百狀，登臨可以攄襟靈。
近麓挼藍秋水綠，幽巖團纈春葩明。
寒林蕭疎四面合，夏木延袤長川青。
危巔碑墊龜螭蟄，陰崖檜老蛟龍形。
俯瞰洲島相向背，風恬江面羅紋生。
漁舠數百集其下，瞥然來往一葉輕。
波底崢嶸沈翠影，槎頭鳬雁斂霜翎。
天然佳致信可尚，直是丹青寫不成。
叔子當年樂山水，每來置酒空壚罌。
賢達勝士共愛此，謂此風景魁南荆。
荆人被化思不已，立祠山椒共祭牲。
爾來綿亙幾千載，瓦飛棟撓誰經營。
守臣罕肯著脚到，遂至完固屬兼并。
非憚鳩工繕完葺，誠知仁政難繼聲。
帝眷襄陽曰重鎮，宜從館閣擇名卿。
明公之來百城悅，壺漿竹馬相歡迎。
政成公休屢登覽，山前車騎長晶熒。
傃空寓目看不足，詩豪佚發輸精誠。
乃敕寮屬復祠宇，仍從嶺上新虛亭。
歲時遊憩備言詠，荆人愛之猶鉅平。
羊公之政公之化，異時一致當同評。
兩賢繼美何以況，山之永兮水之清。